die offies deur Kerneels GrofgeskuD | Bydraes | Woes - Kreatiewe platform vir Afrikaans
Titel: die offies
"Middag, Menee', welcome to my offies!" sê die kort, bruin outjie met 'n vriendelike oopbeksmaail en een arm wat my dramaties by die deur innooi. Sy voortande is nie meer met ons nie en op sy voorkop pêrel die sweet. Die Kaap is warm. Ek is bly ek hoef nie sy hand te skud nie, want ek weet nie waar die krom vingers met gekoude, vuil naels twee minute tevore parkeer het nie. Gelukkig vir my het hy 'n take away koffie in een hand en gebruik die ander om die deur vir my oop te hou.
Dié besigheidsmeeting is onverwags. Ek het nie die spektakel of onderbreking voor my verwag nie, inteendeel my omswerwinge van gisteraand saam met my neef, Johan, in Stellenbosch en ons gesamentlike poging om 'n peri-peri hoendertjie te eet sonder om te huil het vandag 'n effense dringendheid veroorsaak in my ingewande wat gereeld met 'n oertydse roepstem brul. Nee, nie net brul nie, dringend aan my maag se binnekant grawe met lang heksevingernaels wat my van binne af wil oopskeer. Weg is die rugpyn van die afgelop dae. Mens kan nie vooroorgeboë met 'n mank stappie loop as die peri-peri bergheks wat in jou maag tuisgaan die kookpot deur die nag aangesteek het nie. Dit trek jou rug reguit, jou pens in, soos op aandag staan in die weermag, maar daar is 'n verskil. Hiér kan jy nie bekostig om met groot treë te loop nie. Nee, jy gee sulke klein babatreëtjies soos 'n tweejarige wat vir die eerste keer kaalvoet op'n grasperk loop. Versigtig. Want elke tree kan potensiëel fataal wees. Veral as jy 'n kakiekleurige langbroek aanhet.
Die man voor my se "offies" het twee wasbakke en drie werkstasies sonder vensters. Ek kies nommer een want die deur staan effens oop. Die meeting is korstondig. Min of meer wêreldrekordtyd vir die 100 m. Hussain Bolt. 9.moervinnig sekondes. Ek was my hande terwyl ek die kantoorbestuurder, nou met 'n mop in sy hand en 'n geamuseerde uitdrukking in sy oë, dophou in die spieël. Hy wil nog iets sê. Ek sien dit kom. Maar vir een keer in my lewe is ek vinnig genoeg.
"Boeta, jy moet hard werk en 'n ander job vir jou kry, hierdie is 'n kak job" en ek gee hom 'n R10 in die verbystap.